आइ इस्कूलक छत ठलाइ छलै । रातिक दस बाजि गेलै । काज सम्पन्न कऽ साइकिल खड़खड़बैत घर दिस चलि देलहुँ । नियोजित नौ हजरिया मास्टर लेल एतबे बड बेसी भेलै । घरपर सब सूति रहल छल । हमर पदचाप सुनि पत्नि उठलनि । जा धरि मुँह-हाथ धोलौं ता धरि भोजन परसि देलनि । नोन-तेल आ मकइक रोटी मने राशन खतम । खा कऽ सुतै लेल गेलहुँ मुदा गर्मी जान लै बला छल । नीन नै आबि रहल छल । आँखिक सोझा नून-तेल मकइक रोटी आबि रहल छल । आइ बीस तारिख छै आ राशन खतम, भोरे पता चलि गेल छल जे बौआक फीस नै देबै तऽ ट्युसन बंद भऽ जेतै । सोचि लेलौं जे ककरोसँ पैंच लऽ लेब । की हेतै कने गरियेबे ने करतै ? पिछला पाइ माँगतै तऽ कोनो बहाना बना देबै । ई सोचि कने गर्मी कम भेल । तखने फोन बाजि उठलै । ओम्हरसँ सारक फोन छलै -पाहुन, खुशखबरी अछि । एखने हमरा बेटा भेल । छठिहारमे आशिर्वाद देबाक लेल एबे करबै ।
 अंतिम शब्द सुनिते लागल जे फेर गर्मी बढ़ि गेल छै ।
 वर्णमाला :ढ (दू)